มันนี่ทูเดย์
กรุงเทพฯ งดให้บริการผ่านเน็ต
22 ม.ค. 2559

กรุงเทพฯ งดให้บริการผ่านเน็ต
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ ประกาศขอระงับการให้บริการในช่องทางอินเทอร์เน็ต (บัวหลวง ไอแบงก์กิ้ง และบิซ ไอแบงก์กิ้ง) และช่องทางบนโทรศัพท์มือถือ (บัวหลวง เอ็มแบงก์กิ้ง) ผ่านเว็บไซต์บนโทรศัพท์มือถือเป็นการชั่วคราว ตั้งแต่เวลา 23.00 น. ของคืนวันเสาร์ที่ 23 ม.ค.ถึงเวลา 16.00 น. ของวันอาทิตย์ที่ 24 ม.ค. 2559
ทั้งนี้ ธนาคารระงับบริการเพื่อเตรียมพัฒนาระบบเทคโนโลยีสารสนเทศ ขยายรูปแบบการให้บริการอย่างต่อเนื่องในอนาคต จึงขอให้ลูกค้าของธนาคารใช้บริการผ่านช่องอื่นแทน เช่น บัวหลวงเอทีเอ็มที่ยังใช้ได้ตามปกติไปก่อน 
ประกันดึงไอทีบริการลูกค้า
น.ส.พัชรา ทวีชัยวัฒนะ รองกรรมการผู้จัดการใหญ่ฝ่ายบริหารการตลาดและสื่อสารองค์กร บริษัท อลิอันซ์ อยุธยา ประกันชีวิต เปิดเผยภาพรวมการให้บริการลูกค้าปี 2559 ทุกบริษัทจะนำเทคโนโลยีมาใช้ในการสื่อสารกับลูกค้าแบบถึงตัวและตลอดเวลา เพื่อสร้างความพึงพอใจให้กับลูกค้ามากที่สุด เช่น การให้ดาวน์โหลดแอพพลิเคชั่นต่างๆ ของบริษัทควบคู่กับการให้ของสมนาคุณ เป็นการสร้างแรงจูงใจให้ลูกค้าเข้าร่วมกิจกรรมทางออนไลน์ได้ง่ายขึ้น นอกเหนือจากรูปแบบบริการเก่าๆ ที่ทำผ่านตัวแทน และจดหมายประจำเดือน
ทั้งนี้ จากการสำรวจพบว่า บริษัทประกันชีวิตรายอื่นๆ ได้มีการทยอยนำเทคโนโลยีแบบใหม่เข้ามาช่วยในการสื่อสารและขายผลิตภัณฑ์เช่นกัน